DA Den Europæiske Unions Tidende CE 78/131

(2004/C 78 E/0133)

SKRIFTLIG FORESPØRGSEL P-2591/03

af Roberta Angelilli (UEN) til Kommissionen

(4. august 2003)

Om: Katastrofesituation som følge af tørken i Lazio-regionen

Den tørke, der i de seneste uger har ramt Italien, har haft foruroligende konsekvenser også i Lazio-området, hvor vandstanden i vandløbsoplandene er faldet til under det forsvarlige minimumsniveau.

I søerne Bolsena, Albano, Nemi og Castelgandolfo er vandstanden faldet til det laveste niveau nogen sinde. Dette har skabt større og større problemer for landbruget og foranlediget landbrugerne i Lazio til at anmode om, at området erklæres for naturkatastroferamt område.

Udbyttet i kornsektoren er på nuværende tidspunkt nede på det halve, og udbyttet i frugt- og grøntsagssektoren er ødelagt for en ud af tre afgrøders vedkommende, og den nationale sammenslutning af landbrugere, Confagricoltura, forventer yderligere fald i udbyttet inden udgangen af juli måned.

Tørken er blevet et problem af foruroligende dimensioner i Lazio-regionen, også på grund af dens direkte følger for befolkningen. Især kan det nævnes, at det ikke længere er muligt via Simbrivio-akvædukten, som forsyner mere end tres kommuner med vand, at sikre befolkningen en konstant vandforsyning.

Kan Kommissionen i betragtning af denne alvorlige situation og under henvisning til Rådets forordning af 11. november 2002 om oprettelse af EU' Solidaritetsfond, der tager sigte på at afhjælpe følgerne af naturkatastrofer, besvare følgende spørgsmål:

1. Vil den katastrofesituation, som Lazio-regionen befinder sig i for tiden, kunne anerkendes som sådan i medfør af ovennævnte forordnings artikel 2 og 3?

2. Opfylder den italienske stat kravene for at kunne ansøge om støtte fra Solidaritetsfonden?

Svar afgivet på Kommissionens vegne af Michel Barnier

(18. september 2003)

Kommissionen ønsker at udtrykke sin sympati med indbyggerne i Lazio-regionen og de andre berørte områder i Italien, der er ramt af den nuværende tørke.

Kommissionen er dybt bekymret over de alvorlige virkninger tørken har for levevilkårene, naturen og økonomien i Lazio-regionen.

Det ærede medlem henviser til artikel 2 og 3 i EUSF-forordningen (1), der korrekt angiver de væsentligste kriterier for støtte fra Den Europæiske Unions Solidaritetsfond (EUSF).

Kommissionen skal dog minde det ærede medlem om, at EUSF hovedsagelig blev oprettet for at yde tilskud i tilfælde af større katastrofer, og at kriterierne for tilskudsberettigelse er ret specielle. Fonden kan kun intervenere for at yde øjeblikkelig finansiel støtte i henhold til de kriterier, der er fastsat i EUSF-forordningen. Intervention kan kun finde sted for at yde økonomisk støtte til offentlige skader, der ikke er dækket af forsikringen. Den kan ikke dække økonomiske tab (f.eks. for landmænd).

Kommissionen er ikke i besiddelse af officielle oplysninger fra de italienske myndigheder om omfanget af de direkte skader i Lazio-regionen eller andre områder i Italien som følge af den nuværende tørke. Det er derfor ikke muligt at udtale sig om, hvorvidt kriterierne for tilskudsberettigelse fra EUSF i denne forbindelse er opfyldt.

Kun den italienske regering kan indgive anmodning om støtte. Afhængigt af skadernes omfang og de berørte områder, kan den indgive en anmodning for hvert af de områder, der er berørt af de forskellige katastrofer, eller eventuelt en enkelt anmodning, hvis det samlede omfang af skaden for alle områder, der er berørt af katastrofen, udgør mere end 0,6 % af bruttonationalindkomsten (BNI).

Det skal dog, hvis Kommissionens seneste beslutninger om tilskud godkendes af Rådet og Parlamentet, noteres, at der for de resterende måneder af 2003 er et beløb på 18,75 mio. EUR fra EUSF-fonden til rådighed for katastrofer på regionalt plan. Tilskudsbeløbet for større katastrofer udgør 925 mio. EUR.

EUSF-forordningen kræver, at anmodningerne indgives senest ti uger efter den første skade i forbindelse med katastrofen.

Hvorvidt alle betingelser og andre krav i forordningen er opfyldt, vil blive undersøgt på grundlag af oplysningerne i anmodningerne fra den italienske regering, Kommissionen kan alene foreslå budgetmyndigheden at yde støtte fra Solidaritetsfonden, hvis det påvises, at alle kriterier i forordningen er opfyldt.

(1) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.